Йохан Хайнрих Фос
Трудът

Превод от немски: Димитър Симидов, —

chitanka.info

Добрият е с добро сърце

и от труда не се смущава —

трудолюбивите ръце

са неговата трайна слава.

Използуват ли чужди труд,

ти с лошо само си прочут.

Добрият гледа как личи

труда му. И макар известен,

когато го корят — мълчи:

за него чест е да е честен.

Живее тихо като бог,

доволен в бедността и строг.

Творим безшумно в своя път

трудът твореца свой прославя

но искат ли да ни смутят,

глава изправяме тогава.

Народът казва: няма път,

по който хора не вървят.

Спокойна е за нас нощта,

защото цял ден сме творили;

събуждаме се сутринта,

окриляни от нови сили.

Да си ленивец, е беда

и срамно бягство от труда.

Трудът живота прави лек

и го превръща във наслада;

денят на празния човек

е пълен винаги с досада.

Във труд със песен на уста

е къса даже вечността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.